Javaslat A TANÁCS HATÁROZATA a Nemzetközi Olívatanács tagjainak tanácsa keretében az Európai Unió nevében az új tagok csatlakozása tekintetében képviselendő álláspontról /* COM/2014/0690 final - 2014/0324 (NLE) */





INDOKOLÁS 1. A JAVASLAT HÁTTERE Az olívaolajról és az étkezési olajbogyóról szóló, a Nemzetközi Olívatanácsot létrehozó 2005. évi nemzetközi megállapodás (a továbbiakban: „a megállapodás”) 40. cikke úgy rendelkezik, hogy bármely állam a szervezet tagjainak tanácsa által meghatározott feltételeknek megfelelően csatlakozhat a megállapodáshoz. A megállapodás 2014. december 31-én veszíti hatályát, de az előtt várhatóan elfogadásra kerül a meghosszabbításáról szóló határozat. Ennek ismeretében a Tanács 2014/664/EU határozata felhatalmazta a Bizottságot arra, hogy az Európai unió nevében kérje és szavazza meg a jelenlegi megállapodás hatályának egy évvel való meghosszabbítását. A Nemzetközi Olívatanács tagjai 2013 óta tárgyalnak a megállapodás felülvizsgálatáról. Ezzel összefüggésben 2013. november 19-én a Tanács felhatalmazta a Bizottságot egy új és jelentősen megújított, az olívaágazatban bekövetkezett gazdasági, műszaki és kereskedelmi fejleményeket figyelembe vevő megállapodásra irányuló tárgyalások folytatására. Az Unió a megállapodás felülvizsgálatára vonatkozóan a tanácsi tárgyalási irányelveknek megfelelő javaslatot nyújtott be a Nemzetközi Olívatanácshoz. A javaslat tartalmaz egyrészt a szervezet bővítésére vonatkozó rendelkezéseket, hogy új tagok, így akár exportáló, akár importáló országok léphessenek be, és másrészt tartalmaz a részvételi részesedések felülvizsgálatára (a jelenlegi megállapodás 8. cikke) vonatkozó rendelkezéseket is. A Nemzetközi Olívatanács tagjainak tanácsa az esetleges új tagok csatlakozásáról a megállapodás 40. cikke (Csatlakozás) és 8. cikke (Részvételi részesedések) alapján hoz döntést. A most zajló tárgyalások célja e cikkek átírása, valamint a jövőbeni, új célokkal és új irányítással rendelkező Nemzetközi Olívatanács kereteinek meghatározása. Mindezekre figyelemmel szükséges, hogy az új megállapodás hatályba lépjen még az előtt, hogy a Nemzetközi Olívatanács döntene az esetleges új tagoknak a szervezethez való csatlakozásáról. 2014/0324 (NLE) Javaslat A TANÁCS HATÁROZATA a Nemzetközi Olívatanács tagjainak tanácsa keretében az Európai Unió nevében az új tagok csatlakozása tekintetében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A 2014/664/EU tanácsi határozat[1] felhatalmazta a Bizottságot az olívaolajról és az étkezési olajbogyóról szóló 2005. évi nemzetközi megállapodás[2] egy évvel való meghosszabbítása kérésére és megszavazására, mivel a megállapodás 2014. december 31-én hatályát veszti. (2) A Tanács 2013. november 19-én felhatalmazta a Bizottságot arra, hogy az Unió nevében kezdje meg az olívaolajról és az étkezési olajbogyóról szóló új nemzetközi megállapodás megkötésére irányuló tárgyalásokat. A tárgyalások során újra kell fogalmazni a jövőbeni Nemzetközi Olívatanács céljait, annak működését és szerkezetét, ideértve a tagok jogait és kötelezettségeit meghatározó szabályokat. (3) Ezért nem kívánatos, hogy a jelenlegi Nemzetközi Olívatanács döntést hozzon esetleges új tagoknak a szervezethez való csatlakozásáról. Ezt a kérdést az olívaolajról és az étkezési olajbogyóról szóló új nemzetközi megállapodás keretei között kell majd megvizsgálni és megvitatni, ELFOGADTA EZT A HATÁROZATOT: 1. cikk A Nemzetközi Olívatanács tagjainak tanácsa keretében az Európai Unió nevében képviselendő álláspont az, hogy az esetleges új tagok csatlakozásáról való szavazást az Unió kéri elhalasztani mindaddig, amíg hatályba nem lép az olívaolajról és az étkezési olajbogyóról szóló új nemzetközi megállapodás. Amennyiben e kérésnek a szervezet nem tesz eleget, és a Nemzetközi Olívatanács tagjainak tanácsát felkérik az új tagok csatlakozásával kapcsolatos szavazásra, az Európai Uniónak tartózkodnia kell a szavazástól. 2. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök [1] A Tanács 2014. szeptember 15-i 2014/664/EU határozata az Európai Unió nevében a Nemzetközi Olívatanács tagjainak tanácsában az olívaolajról és az étkezési olajbogyóról szóló 2005. évi nemzetközi megállapodás meghosszabbítása tekintetében elfogadandó álláspontról (HL L 275., 2014.9.17., 6. o.). [2] HL L 302., 2005.11.19., 47. o.